พระราชกฤษฎีกาจัดตั้งสำนักทะเบียนและประมวลผลจุฬาลงกรณ์มหาวิทยาลัย พ.ศ. 2525
พระราชกฤษฎีกา
พระราชกฤษฎีกา
จัดตั้งสำนักทะเบียนและประมวลผล
จุฬาลงกรณ์มหาวิทยาลัย
พ.ศ. ๒๕๒๕
 

ภูมิพลอดุลยเดช ป.ร.
ให้ไว้ ณ วันที่ ๒๔
กุมภาพันธ์ พ.ศ. ๒๕๒๕
เป็นปีที่ ๓๗
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ
ให้ประกาศว่า

โดยที่เป็นการสมควรจัดตั้งสำนักทะเบียนและประมวลผลขึ้นในจุฬาลงกรณ์มหาวิทยาลัย

อาศัยอำนาจตามความในมาตรา ๑๕๙
ของรัฐธรรมนูญแห่งราชอาณาจักรไทย และมาตรา ๙ วรรคหนึ่ง
แห่งพระราชบัญญัติจุฬาลงกรณ์มหาวิทยาลัย พ.ศ. ๒๕๒๒ จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

มาตรา ๑
พระราชกฤษฎีกานี้เรียกว่า พระราชกฤษฎีกาจัดตั้งสำนักทะเบียนและประมวลผล
จุฬาลงกรณ์มหาวิทยาลัย พ.ศ. ๒๕๒๕

มาตรา ๒[๑]
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓
ให้จัดตั้งหน่วยงานเพื่อให้บริการทางวิชาการด้านทะเบียนและประมวลผลเกี่ยวกับนิสิตขึ้นในจุฬาลงกรณ์มหาวิทยาลัย
เรียกว่า สำนักทะเบียนและประมวลผล จุฬาลงกรณ์มหาวิทยาลัย

มาตรา ๔
ให้รัฐมนตรีว่าการทบวงมหาวิทยาลัยรักษาการตามพระราชกฤษฎีกานี้


ผู้รับสนองพระบรมราชโองการ
พลเอก ป. ติณสูลานนท์
นายกรัฐมนตรี
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ โดยที่การบริการทางวิชาการด้านทะเบียนและประมวลผลเกี่ยวกับนิสิตมีความสำคัญอย่างยิ่งต่อการจัดการศึกษาและการบริหารงานของมหาวิทยาลัย
ประกอบกับในปัจจุบันงานให้การศึกษาของมหาวิทยาลัยได้ขยายตัวออกไป
โดยมีการจัดสอนในสาขาวิชาต่าง ๆ เพิ่มขึ้นและจำนวนนิสิตก็เพิ่มขึ้นเป็นอันมาก
ทำให้งานการให้บริการดังกล่าวซึ่งปัจจุบันเป็นเพียงหน่วยงานหนึ่งในกองบริการการศึกษา
สำนักงานอธิการบดี และบัณฑิตวิทยาลัย ไม่อาจสนองความต้องการบริการในด้านนี้ได้อย่างเพียงพอ
สมควรให้มีหน่วยงานโดยเฉพาะเพื่อให้ทำหน้าที่นี้ได้อย่างคล่องตัวและมีประสิทธิภาพมากขึ้น
โดยโอนงานทางด้านทะเบียนและประมวลผลเกี่ยวกับนิสิตจากกองบริการการศึกษา
สำนักงานอธิการบดีและจากบัณฑิตวิทยาลัย จุฬาลงกรณ์มหาวิทยาลัยมาจัดตั้งขึ้นใหม่เป็นสำนักทะเบียนและประมวลผล
จุฬาลงกรณ์มหาวิทยาลัยและโดยที่พระราชบัญญัติจุฬาลงกรณ์มหาวิทยาลัย พ.ศ. ๒๕๒๒
มาตรา ๙ วรรคหนึ่ง กำหนดให้การจัดตั้งส่วนราชการที่เรียกชื่ออย่างอื่นในมหาวิทยาลัยต้องตราเป็นพระราชกฤษฎีกา จึงจำเป็นต้องตราพระราชกฤษฎีกานี้













คุณากร/ผู้จัดทำ
๒๘ เมษายน ๒๕๕๔
วิชชุตา/ผู้ตรวจ
๑ มิถุนายน ๒๕๕๔


















































[๑] ราชกิจจานุเบกษา
เล่ม ๙๙/ตอนที่ ๓๓/ฉบับพิเศษ หน้า ๑๔/๕ มีนาคม ๒๕๒๕